b'\n_START_ARTICLE_\nBueskydning\n_START_PARAGRAPH_\nBueskydning er en aktivitet, der g\xc3\xa5r ud p\xc3\xa5 at ramme et m\xc3\xa5l ved at skyde pile af sted ved hj\xc3\xa6lp af en bue.\n_START_SECTION_\nHistorie\n_START_PARAGRAPH_\nBueskydning var oprindeligt en jagtform og en vigtig del af oldtidens og middelalderens kampformer. Som krigsform blev bueskydning afl\xc3\xb8st af gev\xc3\xa6ret i l\xc3\xb8bet af middelalderen. Bueskydning anvendes stadigv\xc3\xa6k ved jagt._NEWLINE_I Danmark er der krav om jagttegn i forbindelse med jagt med bue. Bueskydning kan ogs\xc3\xa5 praktiseres som sport, hvor der udover sikkerhedsm\xc3\xa6ssige foranstaltninger, ikke er krav om jagttegn.\n_START_SECTION_\nBueskydning som sport\n_START_PARAGRAPH_\nBueskydning stiller store krav s\xc3\xa5vel fysisk som mentalt: Buen sp\xc3\xa6ndes med et tr\xc3\xa6k p\xc3\xa5 20\xe2\x80\x9325\xc2\xa0kg (junior og senior skytter), ligesom finmotorikken og den mentale styrke ogs\xc3\xa5 er altafg\xc3\xb8rende for resultatet. En enkelt millimeters afvigelse betyder, at pilen ikke rammer m\xc3\xa5let efter hensigten.\n_START_SECTION_\nRecurvebue\n_START_PARAGRAPH_\nRecurvebuen kaldes ogs\xc3\xa5 den olympiske bue. Den best\xc3\xa5r af en h\xc3\xa5ndsektion i tr\xc3\xa6 eller metal, hvorp\xc3\xa5 der er monteret to bueben, som har en fremadrettet bue (recurve) i enderne. Buen er normalt udstyret med sigte og stabilisator._NEWLINE_Der findes ogs\xc3\xa5 recurvebuer i eet stykke, som ikke kan deles.\n_START_SECTION_\nCompoundbue\n_START_PARAGRAPH_\nCompoundbuen er den teknisk mest avancerede. Den best\xc3\xa5r af en h\xc3\xa5ndsektion med to bueben. For enden af disse ben er der monteret en skive (cam), der kan rotere. Buestrengen g\xc3\xa5r rundt om skiverne, der kan v\xc3\xa6re cylindriske eller have en kurveform, og skiverne regulere buens tr\xc3\xa6kv\xc3\xa6gt som funktion af tr\xc3\xa6kl\xc3\xa6ngden. Det betyder i praksis, at buens tr\xc3\xa6kv\xc3\xa6gt kan v\xc3\xa6re meget h\xc3\xb8j i starten af tr\xc3\xa6kket, hvorefter tr\xc3\xa6kv\xc3\xa6gten reduceres i takt med, at strengen tr\xc3\xa6kkes ud. Denne buetype leverer et meget kraftigt skud i forhold til tr\xc3\xa6kv\xc3\xa6gt og samtidigt kan buen v\xc3\xa6re let at holde i fuld optr\xc3\xa6k._NEWLINE_Compoundbuen er monteret med sigtemidler b\xc3\xa5de p\xc3\xa5 strengen (peep) og p\xc3\xa5 buen, samt stabilisator. Buestrengen holdes ikke direkte med fingrende som ved traditionelle buer, i stedet anvendes en mekanisk anordning (release) som holdes med h\xc3\xa5nden eller sp\xc3\xa6ndes p\xc3\xa5 armen. Piles afskydes ved at trykke p\xc3\xa5 en aftr\xc3\xa6kker. P\xc3\xa5 grund af sigtemidlerne, anvendelse af release og den h\xc3\xb8je hastighed som pilen kan opn\xc3\xa5, er compoundbuen meget n\xc3\xb8jagtig.\n_START_SECTION_\nBarbue\n_START_PARAGRAPH_\nBarbuen er en vestlig bue uden sigte og stabilisator.\n_START_SECTION_\nFladbue\n_START_PARAGRAPH_\nFladbuer kendes tilbage til stenalderen og er flade buer med et h\xc3\xa5ndtag i midten, der er fremstillet i \xc3\xa9t stykke tr\xc3\xa6. I 1944 fandt man to velbevarede fladbuer fremstillet i elmetr\xc3\xa6 i Holmeg\xc3\xa5rds mose p\xc3\xa5 Sj\xc3\xa6lland. Buerne er omkring 9.000 \xc3\xa5r gamle, og stammer s\xc3\xa5ledes fra j\xc3\xa6gerstenalderen.\n_START_SECTION_\nLangbue\n_START_PARAGRAPH_\nLangbuen er en simpel buetype, der er fremstillet i tr\xc3\xa6. Det er denne type, som sagnfiguren Robin Hood anvender. Den er ofte fremstillet i taks eller ask. Langbuen har v\xc3\xa6ret hyppigt anvendt i middelalderen, hvor s\xc3\xa6rligt England havde succes med at bruge dem, s\xc3\xa6rligt i slag mod Frankrig i Slaget ved Cr\xc3\xa9cy (1346), Slaget ved Poitiers (1356) og Slaget ved Agincourt (1415).\n_START_SECTION_\nJapansk langbue\n_START_PARAGRAPH_\nDen japanske langbue, kaldet Yumi, er den bue, som samuraierne brugte. Det er en asymmetrisk recurvebue, hvor grebet sidder 1/3 del oppe p\xc3\xa5 buen. Den konstrueres af laminater af tr\xc3\xa6 og bambus, der m\xc3\xa5ler fra 2,22 meter og op til 2,45 meter. I dag bruges buen hovedsageligt til ud\xc3\xb8velsen af den japanske kampsport kaldet kyudo, og til forskellige former for bueskydning til hest kaldet yabusame og kasagake\n_START_SECTION_\nHornbue\n_START_PARAGRAPH_\nHornbuer ben\xc3\xa6vnes ogs\xc3\xa5 "Oprindelige recurvebuer" det er kompositbuer som brugtes (og bruges) af mange af de asiatiske foleslag, mest ber\xc3\xb8mte er tyrkiske, koranske, mongolske og kinesiske hornbuer. Oprindelige folk fra tr\xc3\xa6 fattig egne som inuitter og nogle amerikanske indianer stammer vides ogs\xc3\xa5 at have brugt hornbuer.Det er som oftest meget kraftige buer, med laminater af horn, dyresener og tr\xc3\xa6.\n_START_SECTION_\nSt\xc3\xa5lbue\n_START_PARAGRAPH_\nIs\xc3\xa6r kendt fra Indien, og senere ogs\xc3\xa5 brugt af perserne og osmanerne\n_START_SECTION_\nBueskydning i olympisk sammenh\xc3\xa6ng\n_START_PARAGRAPH_\nBueskydning var en olympisk sportsgren fra 1900 frem til 1920. Herefter blev sporten taget af programmet, da ud\xc3\xb8velsen ikke havde internationalt anerkendte regler. Sporten kom tilbage p\xc3\xa5 det olympiske program fra 1972, og i 1988 blev den udvidet med hold-konkurrence som disciplin.\n_START_SECTION_\nOrganisationer\n_START_PARAGRAPH_\nP\xc3\xa5 internationalt plan styres bueskydningssporten af World Archery _NEWLINE_I Danmark organiseres sports bueskydning af Bueskydning Danmark. Buejagt organiseres i Danmark af FADB. Japansk bueskydning - Kyudo organiseres i Danmark af DKF.'